กรมส่งเสริมการเกษตร เดินหน้าสร้างความเข้มแข็งชุมชน ผ่านโครงการเสริมสร้างรายได้ให้แก่เกษตรกรรายย่อยต่อเนื่อง
กรมส่งเสริมการเกษตร เดินหน้าสร้างความเข้มแข็งชุมชน ผ่านโครงการเสริมสร้างรายได้ให้แก่เกษตรกรรายย่อยต่อเนื่อง แม้โครงการสิ้นสุดแล้ว หวังเกษตรกรรายย่อยมีรายได้เพิ่มขึ้นนายสำราญ สาราบรรณ์ อธิบดีกรมส่งเสริมการเกษตร กล่าวถึงผลการดำเนินโครงการเสริมสร้างรายได้ให้แก่เกษตรกรรายย่อย ว่า กรมส่งเสริมการเกษตรยังคงติดตามโครงการนี้ในทุกระยะเพื่อติดตามดูแลเกษตรกรทุกโครงการให้เกิดความต่อเนื่อง แม้ว่าโครงการฯ จะเสร็จสิ้นไปตั้งแต่เดือนกันยายน 2561 ที่ผ่านมาแล้ว ผลสำเร็จโครงการที่เกิดขึ้น มีเกษตรกรที่ผ่านการฝึกอบรมและได้รับใบประกาศนียบัตร จำนวน 1,620,265 รายและมีโครงการฯ ของชุมชนที่ได้รับการพิจารณาอนุมัติโครงการของกลุ่มย่อยในชุมชน รวม 8,938 ชุมชน 24,984 โครงการ วงเงิน 2,617.62 ล้านบาท แยกตามประเภทโครงการ ได้แก่ ด้านการผลิตพืชและพันธุ์พืช 4,736 โครงการ, ด้านการผลิตปุ๋ยอินทรีย์และการปรับปรุงบำรุงดิน 2,753 โครงการ, ด้านการจัดการศัตรูพืช 301 โครงการ, ด้านฟาร์มชุมชน 503 โครงการ, ด้านผลิตอาหาร การแปรรูปผลผลิต และผลิตภัณฑ์ทางการเกษตร 7,288 โครงการ, ด้านปศุสัตว์ 4,671 โครงการ, ด้านประมง 3,867 โครงการ, ด้านการผลิตแมลงเศรษฐกิจ 864 โครงการ, ด้านการเกษตรอื่นๆ อีก 1 โครงการ อธิบดีกรมส่งเสริมการเกษตร กล่าวอีกว่า ผลจากการประเมินผลโครงการเบื้องต้น โดยสำนักงานเศรษฐกิจการเกษตร(สศก.) พบว่าเกษตรกรชอบโครงการลักษณะนี้มากที่สุด เพราะได้ฝึกทักษะในการประกอบอาชีพทางการเกษตรจากการลงมือปฏิบัติจริง ทั้งด้านการผลิต การตลาด และการบริหารจัดการผลผลิตทางการเกษตร ขณะที่ชุมชนส่วนใหญ่เดินหน้าต่อโครงการสร้างรายได้ให้แก่เกษตรกรรายย่อยต่อ ทำให้เกิดกระแสเงินหมุนเวียนภายในชุมชน เกษตรกรรายย่อยมีรายได้เพิ่มขึ้น